אלעד ארנפלד

**אלעד ארנפלד** (נולד בח' בחשוון ה'תש"מ, 28 באוקטובר 1979) הוא רואה חשבון ומנהל ישראלי, המכהן כמנכ"ל החברה הממשלתית לתיירות (החמ"ת).

## ביוגרפיה והשכלה
ארנפלד נולד וגדל ברובע היהודי בעיר העתיקה בירושלים, רביעי מבין חמישה אחים. אביו, דוד, היה ממשחררי הכותל המערבי במערכה על ירושלים במלחמת ששת הימים, והוא דור חמישי להחתם סופר. אמו, אסתר, עבדה כמנהלת חשבונות. את לימודיו התיכוניים השלים בתיכון הרטמן בירושלים ולאחריהם התגייס כלוחם למערך ההגנה האווירית, ושירת ביחידת הנ"מ במערך הפטריוט.

לארנפלד תואר ראשון בחשבונאות ובכלכלה ותואר שני במנהל עסקים, שניהם מהאוניברסיטה העברית, ובשנת 2010 הוסמך כרואה חשבון לאחר התמחות במשרד רואי החשבון קסלמן וקסלמן (PwC Israel). בנוסף, הוא בוגר קורס גישור ויישוב סכסוכים גם הוא מהאוניברסיטה העברית.

## קריירה מקצועית
את דרכו המקצועית החל כרואה חשבון במשרד רואי החשבון קסלמן וקסלמן (PwC Israel), בין השנים 2007–2012 ניהל תיקי ביקורת של חברות ציבוריות, חברות ממשלתיות ועמותות.

בשנת 2012 מונה למנהל כספים בחברת היהלומים "די. אן. דיימונדס", שם ניהל בין היתר את פרויקט הקמת סניף החברה בהונג קונג.

בשנים 2013–2016 שימש כמשנה לסמנכ"ל כספים בחברת התעשייה "אקסטל" (Extal), המייצרת פרופילי אלומיניום. בשנים 2016–2017 שימש כסמנכ"ל כספים בקבוצת חברות הביוטק "בקטוכם".

לאחר מכן, בין השנים 2017–2020, כיהן כסמנכ"ל כספים ומשאבי אנוש של קבוצת התקשורת והמוזיקה "התו השמיני", שם ניהל את המערך הפיננסי של חברות הקבוצה והוביל עסקאות רכישה ומיזוג.

## החברה הממשלתית לתיירות
ממוזער
באוקטובר 2020 הצטרף ארנפלד לחברה הממשלתית לתיירות (חמ"ת) כראש תחום תקציבים. מספר חודשים לאחר מכן, בפברואר 2021, קודם לתפקיד סמנכ"ל הכספים של החברה. במסגרת תפקידו ניהל תקציב בהיקף של כ-1.6 מיליארד ש"ח והוביל שינוי בשיטות התקצוב וניהול הפרויקטים בארגון.

באוגוסט 2022 מונה לממלא מקום מנכ"ל החברה הממשלתית לתיירות, ומספטמבר 2023 הוא מכהן כמנכ"ל. בתפקידו כמנכ"ל הוא מנהל את זרוע הביצוע המרכזית של ממשלת ישראל ומשרד התיירות לפיתוח תשתיות תיירותיות וציבוריות. תחת ניהולו מבצעת החברה כ-320 פרויקטים בשיתוף עם מעל ל-120 רשויות מקומיות ברחבי הארץ. בתקופת כהונתו נחתם הסכם מסגרת בהיקף של כ-420 מיליון ש"ח עם משרד המורשת, והסכם נוסף עם משרד ירושלים ומסורת בהיקף של כ-300 מיליון ש"ח אשר מהותו – יישום מסקנות ועדת החקירה הממלכתית לחקר אסון הר מירון. 

בנוסף הורחבו ההתקשרויות עם משרדי ממשלה וגופים ציבוריים שונים בהם משרד הקליטה, רמ"י, קק"ל, מנהלת תקומה, רט"ג ורשות העתיקות, וקודמו פרויקטים לאומיים להנגשת אתרי תיירות. בנוסף, ניהל ארנפלד גם את "החברה לפיתוח חוף אילת", המצויה תחת הסכם ניהול עם החמ"ת.

בינואר 2026 התקבלה החלטת ממשלה על מיזוג אותו מוביל ארנפלד של החברה לפיתוח עכו עם החברה הממשלתית לתיירות, ובנוסף, הפיכת החברה הממשלתית לתיירות לזרוע הממשלתית היחידה בנושא תשתיות תיירות.

במקביל לעבודתו בחברה הממשלתית לתיירות, משמש ארנפלד כמרצה בחוגים לחשבונאות ומנהל עסקים בקריה האקדמית אונו. בספטמבר 2023 מונה לדירקטור בקרן למורשת הכותל המערבי.

## חיים אישיים
ארנפלד מתגורר בשכונת קטמון בירושלים. הוא נשוי לד"ר שלומית ארנפלד, יזמית בתחום הביוטק, מנהלת המעבדה לחקר מחלת הסרטן בתחום השתלות מח עצם בבית החולים הדסה עין כרם ומרצה בבית הספר למדעי הרפואה של האוניברסיטה העברית. לבני הזוג ארבעה ילדים – שתי בנות, ושני בנים עם צרכים מיוחדים.

אחיו הוא סגן ניצב (בדימוס) מאיר ארנפלד, ששירת שנים ארוכות במשטרת ישראל וכיהן כראש מחלק חקירות ביחידת להב 433, וכיום עורך דין פלילי בשוק הפרטי.

## קישורים חיצוניים
* 
* 
* 

## הערות שוליים

קטגוריה:מנהלים ישראלים
קטגוריה:רואי חשבון ישראלים
קטגוריה:מנכ"לי חברות ממשלתיות בישראל
קטגוריה:בוגרי האוניברסיטה העברית בירושלים
קטגוריה:סגל הקריה האקדמית אונו
קטגוריה:הרובע היהודי: אישים
קטגוריה:קטמון: אישים
קטגוריה:ישראלים שנולדו ב-1979